Q=18	C=12	SS=0	LS=6	PS=0	DC=0	LC=0	SD=0	BS=1	G0=3	G1=2	G2=1	DLID=kaa_Latn	BODY=Aqtaýda halyqaralyq teatr festıvali bastaldy\n2019 jylǵy 9 qazan 20:24\nAQTAÝ. QazAqparat – Ábish Kekilbaıulynyń 80 jyldyǵyna oraı, Aqtaýda halyqaralyq deńgeıde teatr festıvali shymyldyǵyn túrdi,-dep habarlaıdy QazAqparat.\nMańǵystaý oblysy ákimdiginiń uıymdastyrýymen, respýblıkamyzdyń Mádenıet jáne sport mınıstrligi jáne TÚPKSOI-dyń qoldaýymen bastalǵan festıval ózge eldermen mádenı-rýhanı baılanysty nyǵaıtýdaǵy altyn kópir bolmaq. Álemniń jeti elinen kelgen kásibı jáne mýzykalyq drama teatr ártisteri Aqtaýdaǵy Nurmuhan Jantórın teatry sahnasynda ózara synǵa túsedi.\n«ABISH ALEMI» birinshi halyqaralyq teatr festıvaline qatysýǵa nıet bildirgen teatr ujymdarynyń qoıylymyn, qazylar alqasynyń bedeldi músheleri Abyz tulǵa Asanáli Áshimov, «Altyn qalam» syılyǵynyń laýreaty Israfıl Israfılov, Batys Qazaqstan oblystyq qazaq drama teatrynyń qoıýshy rejısseri - Serdesh Qajymuratov, Ǵ.Músirepov atyndaǵy Qazaq memlekettik akademııalyq balalar men jasóspirimder teatrynyń kórkemdik jetekshisi – Erkin Jýasbek, Qazaqstannyń eńbek sińirgen qaıratkeri – Nurken Óteýil, Qazqstan Respýblıkasy memlekettik syılyǵynyń laýreaty – Ádil Ahmetov, Mańǵystaý oblysynyń «Jyl adamy – 2016» nomınatsııasynyń ıegeri Medǵat Ómirálıev saraptaıtyn bolady.\n«ABISH ALEMI» Birinshi halyqaralyq teatr festıvaline birneshe teatr ujymy qatyspaq.\n1) Armenııadan Abelıan Vanadzor memlekettik drama teatry;\n2) Grýzııadan Tbılısıdiń Memlekettik Ázerbaıdjan teatry;\n3) Irannan Bıle Savar Barbod teatry;\n4) Ózbekstannan Horezm teatry;\n5) Tájikstan K.Hýdjandı atyndaǵy mýzykalyq komedııa teatry;\n6) Túrkııanyń Memlekettik teatry;\n7) Túrkmenistan memlekettik teatry;\nsondaı – aq Qazaqstannan M.Áýezov atyndaǵy memlekettik akademııalyq drama teatry, J.Aımaýytov atyndaǵy Pavlodar oblystyq drama teatry jáne N.Jantórın atyndaǵy drama teatry qatysyp, óner kórsetedi.\nHalyqaralyq teatrlar festıvalinde Mańǵystaý drama teatry Ábish Kekilbaevtyń «Bir shókim bult» shyǵarmasymen «Kúı» povesin sahnalaıdy. Kúı povesinde róldi somdaýshylardyń basym bóligi er adamdar, al mono spektakldi bir áıel somdamaq.